Jasaň, Viliam, poslanec NR SR (2011-05-19):
Ďakujem pekne, pán predsedajúci. Vážené kolegyne, vážení kolegovia, dovoľte mi len dve také krátke poznámky k predmetnému návrhu zákona. Už dvakrát tu bol čítaný úvod k tejto dôvodovej správe, ja to prečítam ešte raz. V dôvodovej správe k predmetnému návrhu zákona sa uvádza, že cieľom novely je zvýšiť motiváciu, nájsť a udržať si zamestnanie aj v nižšie platených pozíciách a zároveň odstrániť negatívnu motiváciu sociálne vylúčených skupín obyvateľstva zvyšovať si svoj príjem prostredníctvom sociálnych dávok viazaných na počet detí. Je to naozaj veľmi pekné a veľmi vágne, ale predpokladám, že ctená snemovňa vie čítať aj medzi riadkami. A mne z toho jasne vyplýva, že je to nielen vágne, ale aj veľmi adresné. A zvlášť záver tejto časti v dôvodovej správe ma oprávňuje konštatovať, že tento návrh má naozaj veľmi silne etnický a, dovolím si povedať, až rasistický základ, s čím naozaj vôbec, ale vôbec nemôžem súhlasiť. Ak si to náhodou zle vysvetľujem, tak ma prosím vyveďte z omylu, ale údajne vyjadrenie jedného z prekladateľov, že „rodenie detí nesmie byť prostriedkom na zlepšovanie si príjmu“, moje tvrdenie len potvrdzuje. To je prvá poznámka. Druhá poznámka. Tá sa týka skutočnosti, že ak sa nemýlim, tak tieto príspevky sú hradené štátom, takže patria všetkým deťom v rovnakej výške a nielen niektorým deťom. Hovorím o deťoch, nehovorím o ich rodičoch. Ak sa nemýlim, tak takýto názor ešte nedávno tvrdilo aj ministerstvo práce, no neviem, či už náhodou tento názor nezmenilo, ako to na tomto ministerstve býva často zvykom. Deti predsa nemôžu za to, do akej rodiny sa narodili. A nie každý rodič sa úmyselne vyhýba práci a nechce pracovať. Je veľa takých, ktorí by radi pracovali, ale jednoducho si nevedia nájsť prácu, zvlášť v niektorých regiónoch Slovenska. Jednoducho nemajú tú možnosť si tú prácu nájsť, hoci uvádzate, že v tejto skupine ľudí by sa mala akceptovať aj práca na dohodu, aktivačné práce a dokonca že by mohli byť aj zárobkovo samostatne činnou osobou. Tá tretia poznámka ma trošku tak priviedla k takému miernemu úškrnu, ale budiž, možnože môžu podnikať aj oni, tí, na ktorých ste toto nasmerovali. Ale čo napr. rodič alebo matka osamelá, ktorá jednoducho bola nezamestnaná predtým, porodila dieťa a nedostane to? Alebo čo matka, ktorá je rozvedená ? Alebo čo matka, ktorá jednoducho z rôznych dôvodov nepriznala otca, keď nevieme, kto je ten otec? On za to nemôže, to je život. Možno vám je to smiešne, páni z KDH, ale vy možno ako zástancovia rodiny to neuznávate, ale, žiaľ, aj to sa v živote stáva. Samozrejme, skôr by som očakával od tejto vlády, a to je na adresu pani kolegyne, ktorá možnože bude mať na mňa faktickú, otázku, čo sme urobili. No, pani Blahová, ak sme nič neurobili, tak ukážte, že ste lepší, že to viete lepšie robiť, a prijmite také opatrenia, aby tieto deti netrpeli, aby počas toho času, keď bude ten rodičovský príspevok priznávaný, tak tie peniaze išli deťom, aby sa im po narodení zakúpili veci, ktoré tá rodina potrebuje, aby počas tých troch rokov boli adresne urobené tak, aby mohli mať na stravu, na oblečenie. Kľudne, vymyslite to a ja budem prvý, kto bude súhlasiť s tým, a to veľmi rád. Samozrejme, očakával by som aj to, aby ste, keď sa to nám nepodarilo, ukázali, že viete vytvoriť pracovné miesta aj pre týchto ľudí. Myslím si, že všetci vám potom len zatlieskame. A ak by sa vám toto podarilo, tak to by bolo naozaj skutočné riešenie tohto problému, a nie represia, pretože na túto represiu doplácajú deti, ešte raz vám opakujem, deti, ktoré nemôžu za to, do akej rodiny sa narodili. A vzhľadom na to, že ja neverím, že dokážete ešte do druhého čítania niečo na tomto legislatívnom návrhu v zmysle našich opozičných pripomienok zmeniť, predkladám tiež legislatívny návrh nepokračovať ďalej v rokovaní o tomto bode programu. Ďakujem pekne. (Potlesk.)